ใครเป็นเจ้าของช็อกโกแลต Ferrero
ถ้าคิดว่าช็อกโกแลตยี่ห้อนี้เป็นตำนานผลิตมาแล้วเป็นร้อยปี ไม่ใช่เลย ช็อกโกแลตนี้พึ่งเริ่มผลิตมาเมื่อปี 1982 นี้เอง แต่รู้ไหมเจ้าของยี่ห้อนี้เป็นเจ้าของเดียวกับ Nutella และเจ้าของเป็นคนรวยที่สุดในอิตาลีด้วย
20 เม.ย. 2560

ถ้าคิดว่าช็อกโกแลตยี่ห้อนี้เป็นตำนานผลิตมาแล้วเป็นร้อยปี ไม่ใช่เลย ช็อกโกแลตนี้พึ่งเริ่มผลิตมาเมื่อปี 1982 นี้เอง แต่รู้ไหมเจ้าของยี่ห้อนี้เป็นเจ้าของเดียวกับ Nutella และเจ้าของเป็นคนรวยที่สุดในอิตาลีด้วย
บริษัท Ferrero ก่อตั้งเมื่อปี 1946 โดย Pietro Ferrero โดยเปลี่ยนจากร้านเบเกอรี่มาเป็นโรงงานช็อกโกแลต ตอนนั้นโกโก้มีราคาแพง เขาจึงคิดค้นช็อกโกแลตที่ผสม Hazelnut เพื่อประหยัดต้นทุนแต่กลับถูกใจผู้บริโภค
อย่างไรก็ตามบริษัทพึ่งมาประสบความสำเร็จจริงๆ จากการทำตลาดไปทั่วโลกของลูกชายชื่อ Michele Ferrero
ในปี 1964 ผลิตภัณฑ์ชื่อ Nutella ออกจำหน่ายเป็นครั้งแรก และเป็นที่นิยมอย่างมาก ซึ่งตอนนี้คนทั่วโลกเอา Nutella มาทาขนมปังในชีวิตประจำวัน
ส่วน Ferrero Rocher ช็อกโกแลตห่อด้วยกระดาษสีทองที่คุ้นตาในประเทศไทยเริ่มผลิตเมื่อปี 1982
ตอนนี้บริษัท Ferrero เป็นผู้ซื้อ Hazelnut ที่ใหญ่สุดในโลก โดยปีนึงเขาซื้อมากถึง 1 ใน 3 ของผลผลิต Hazelnuts โลก ทำให้เรื่องการจัดหาวัตถุดิบเป็นความเสี่ยงต่อบริษัท
ตุรกีเป็นประเทศที่ส่งออก Hazelnut มากที่สุดของโลก มากถึง 75% ของตลาดโลก และในที่สุด ปี 2014 Ferrero ก็ซื้อบริษัทตุรกีชื่อ Oltan Group ผู้ผลิต Hazelnut รายใหญ่สุดของโลกซะเลย
คุณ Michele Ferrero พึ่งเสียชีวิตเมื่อ 2 ปีที่แล้ว เขาเป็นบุคคลที่รวยที่สุดในอิตาลี และรวยติดอันดับ 30 ของโลก
เขามีลูก 2 คน ชื่อ Piertro และ Giovanni แต่เมื่อปี 2011 Pietro เสียชีวิตจากอุบัติเหตุขณะขี่จักรยานในแอฟริกาใต้
ตอนนี้ทรัพย์สินทั้งหมดจึงตกเป็นของ Giovanni Ferrero
ทรัพย์สินมีไม่มากเท่าไร ประมาณ 750,000 ล้านบาทเท่านั้นเอง